b'\n_START_ARTICLE_\nDansk litteraturhistorisk bibliografi\n_START_PARAGRAPH_\nDansk Litteraturhistorisk Bibliografi er litteraturvidenskabens og litteraturhistoriens hovedfagbibliografi over, hvad der er udgivet p\xc3\xa5 dansk om danske sk\xc3\xb8nlitter\xc3\xa6re forfattere og om litteraturvidenskaben som s\xc3\xa5dan.\n_START_SECTION_\nBaggrund\n_START_PARAGRAPH_\nBibliografien blev startet i 1967 p\xc3\xa5 initiativ af cand.art. Aage J\xc3\xb8rgensen (f. 1938). Bibliografien medtager b\xc3\xb8ger, tidsskrifter, artikler i samlev\xc3\xa6rker og webpublikationer, men ikke avisartikler og avisanmeldelser. Bibliografien er opdelt efter en r\xc3\xa6kke emner, hvoraf det st\xc3\xb8rste d\xc3\xa6kker \xe2\x80\x9denkelte forfattere\xe2\x80\x9d. Anmeldelser af b\xc3\xb8ger er registreret i forbindelse med de anmeldte b\xc3\xb8ger, det samme g\xc3\xa6lder artikler i samlev\xc3\xa6rker._NEWLINE_Bibliografien er siden starten udkommet under forskellige former, alle med Aage J\xc3\xb8rgensen som redakt\xc3\xb8r: 1967 (i Poetik Bibliotek), 1968-74 (p\xc3\xa5 Akademisk Forlag), 1975-77 (af Det Kongelige Bibliotek), 1978 ikke udgivet, 1979 (af Danmarks Biblioteksskole), 1990-2004 (i Danskl\xc3\xa6rerforeningens tidsskrift Dansk Noter). Desuden en trykt udgave der d\xc3\xa6kkede 1967-1986, udgivet af Danskl\xc3\xa6rerforeningen (1989), en online-udgave 1999-2013 ogs\xc3\xa5 udgivet af Danskl\xc3\xa6rerforeningen samt fra 2014 en online-udgave fra Det Kongelige Bibliotek.\n_START_SECTION_\nDansk Litteraturhistorisk Bibliografi online\n_START_PARAGRAPH_\nI forbindelse med en opgradering af Danskl\xc3\xa6rerforeningens web-sider lukkede man web-publiceringen af bibliografien. P\xc3\xa5 initiativ af Aage J\xc3\xb8rgensen, Det Danske Sprog- og Litteraturselskab  og Det Kongelige Bibliotek samt med st\xc3\xb8tte fra Kulturstyrelsen er alt materiale tilbage til 1967 blevet samlet i en ny database. I den nye base, som startede i 2014, er alt materiale tilbage til 1967 nu tilg\xc3\xa6ngeligt, i alt ca. 21.000 bibliografiske poster. Bibliografiens fortsatte udgivelse som base sikret, administreret af Det Kongelige Bibliotek med Susanne Willaing som redakt\xc3\xb8r. I forbindelse med offentligg\xc3\xb8relsen af den nye base udsendte Det Kongelige Bibliotek og Danskl\xc3\xa6rerforeningen p\xc3\xa5 Museum Tusculanums Forlag i 2015 en trykt bibliografi, som er et udtr\xc3\xa6k af den nye database og d\xc3\xa6kker \xc3\xa5rene 2000-2014.'